SKRIFTLIG FORESPØRGSEL E-3974/00

af Mario Mastella (PPE-DE) til Kommissionen

(20. december 2000)

Om: Problem med tysk afgift på tom drikkeemballage

Den tyske regering planlægger at indføre en afgift på 0,50 DM på alle flasker/beholdere, som ikke kan leveres tilbage, og som indeholder drikkevarer (vin, øldåser, mineralvand osv.).

Når denne afgift er indført, vil den tyske forbruger naturligvis kunne aflevere den tomme emballage (glasflasker og dåser) til den detailhandler, som han har købt varerne af. Detailhandleren vil således være tvunget til at tage emballagen tilbage og aflevere den til den leverandør, som han på sin side har købt varerne af. Ud over at påføre de tyske importører et kolossalt arbejde med planlægning og tilrettelæggelse af transporten fra og til leverandørerne vil afgiften også øge omkostningerne uforholdsmæssigt for importerede varer sammenlignet med varer, der produceres i landet, hvilket vil få omfattende konsekvenser for hele markedet. Leverandører til det tyske marked vil desuden stå over for et uløseligt problem med emballage, der afleveres i en tvivlsom stand og begribeligvis vil være uanvendelig.

Mener Kommissionen på denne baggrund ikke,

- at en foranstaltning af denne art kan udgøre en mere eller mindre direkte krænkelse af EU's bestemmelser for det indre marked og princippet om fri konkurrence?

- Vil Kommissionen i givet fald træffe initiativer, der kan fjerne eller i det mindste begrænse den eventuelle forskelsbehandling, som vil blive resultatet for leverandører af drikkevarer fra andre medlemsstater, der arbejder på det tyske marked?

Samlet svar afgivet på Kommissionens vegne af Margot Wallström på skriftlige forespørgsler E-3799/00 og E-3974/00

(28. februar 2001)

På konferencen mellem de tyske delstaters miljøministre i oktober 2000 vedtoges der en fælles meddelelse, hvori der krævedes en ændring af den tyske forordning om emballager. Ministrene opfordrede forbundsregeringens miljøminister, Jürgen Trittin, til at forberede et forslag til en lovændring, som skulle medføre obligatorisk pant på en række drikkevareemballager.

Forbundsregeringens miljøministerium har endnu ikke udarbejdet dette lovudkast. Derfor kan ændringen af forordningen endnu kun betragtes som en politisk hensigtserklæring fra de tyske miljøministres konference og kan ventes at blive ændret efter den officielle høringsproces, som endnu ikke er blevet indledt.

Det ville derfor endnu være for tidligt at antage, at en mulig ændring af den tyske forordning om emballager vil være i strid med den gældende fællesskabslovgivning. Dog følger Kommissionen sagen på nært hold og vil gennemgå lovudkastet kritisk, når dette engang forelægges.

For så vidt angår den gældende tyske forordning om emballager, som bl.a. kræver mindst 72 % genpåfyldning for drikkevareemballager, afgav Kommissionen i juli 2000 en begrundet udtalelse mod Tyskland. Det er Kommissionens opfattelse, at den tyske lovgivning udgør en overtrædelse af Europa-Parlamentets og Rådets direktiv 94/62/EF af 20. december 1994 om emballage og emballageaffald(1) sammenholdt med EF-traktatens artikel 28 (tidl. artikel 30), for så vidt angår naturligt mineralvand, som skal påfyldes ved kilden, da man i dette tilfælde ikke har fundet den rette ligevægt mellem fri bevægelighed for disse varer og miljøbeskyttelse.

(1) EFT L 365 af 31.12.1994.